יוסף זעירא

יוסף (יוסי) זעירא (נולד ב-13 באוקטובר 1950) הוא כלכלן ישראלי, פרופסור אמריטוס במחלקה לכלכלה באוניברסיטה העברית בירושלים.

 קורות חיים 
זעירא נולד בירושלים וגדל ברחובות וגבעתיים. שירת בצבא בחיל התותחנים והגיע לדרגת רב-סרן. למד לתואר ראשון (סיים ב-1971) ושני (סיים ב-1976) במתמטיקה באוניברסיטה העברית בירושלים, בשנת 1984 סיים דוקטורט בכלכלה באוניברסיטה זו ולאחר מכן פוסט-דוקטורט באוניברסיטת הרוורד וב-MIT.

שימש כפרופסור אורח באוניברסיטת הרוורד, אוניברסיטת בראון,  ואוניברסיטת ברנדייס, וב-1985 מונה למרצה באוניברסיטה העברית. בשנת 2007 עלה לדרגת פרופסור מן המניין. בשנת 2008 מונה גם לפרופסור לכלכלה באוניברסיטת LUISS ברומא, בתפקיד זה שימש עד לשנת 2017. זכה בפרס הרקטור להוראה ב-2016.

תחומי מחקרו
זעירא מתמחה במקרו כלכלה ונמנה עם בכירי המקרו-כלכלנים בישראל. בתחום זה הוא מתמחה בצמיחה כלכלית, במדיניות מוניטרית ובכלכלת ישראל. מחקריו היו חלוציים, וכך למשל באחד מהם הראה כי תהליכי למידה מצרפיים יכולים להסביר תופעות כלכליות רבות. עבודתו המפורסמת בתחום זה מראה כי למידה כזו יכולה להסביר גם את תופעת ה"בועות" בשוקי הון, וכי אלו תופענה בעיקר בעת חידושים טכנולוגיים וליברליזציות פיננסיות. כיוון מחקר חשוב אחר הוא אי-שכלולים בשוק ההון והשפעתם על הצמיחה הכלכלית. בתחום זה כתב עם עודד גלאור מאמר פורץ דרך שהתפרסם בשנת 1993 בכתב העת Review of Economic Studies, שהראה כי אי שוויון יכול לפגוע בצמיחה הכלכלית. מאמר זה השפיע רבות על המשך המחקר בתחום של אי-שוויון.  ב-2013 מנה כתב העת את המאמר בין 11 המאמרים החשובים שפורסמו בכתב העת ב-60 השנים האחרונות.

תחום נוסף אותו חוקר זעירא בשנים האחרונות הוא ניתוח השיפורים הטכנולוגיים במאתיים השנים האחרונות, בהיבט של מכונות המחליפות עבודה אנושית במגוון הולך וגדל של תפקידים. רעיון זה מסייע בהבנת תופעות כלכליות רבות ומתחיל לצבור השפעה.

זעירא חוקר גם את הדרך למדוד את ההתכנסות וההתבדרות של ארצות במהלך הצמיחה הכלכלית.

מחקריו של יוסף זעירא על ישראל התמקדו במדיניות התקציבית (מדיניות פיסקלית) ובניסיונות להבין את השינויים שחלו בה על פני זמן. במחקר שהתפרסם בשנת 2011 ונכתב עם חתן פרס נובל לכלכלה תומאס סרג'נט, מראים הכותבים כי אפשר להסביר את הקפיצה הגדולה באינפלציה ב-1983 על ידי הסדר המניות הבנקאיות שאירע באותה שנה.

פעילות חברתית
בשנים 2011–2012 עמד זעירא בראש הצוות הכלכלי בצוות ספיבק-יונה של המחאה החברתית בישראל 2011, וכתב והתראיין בנושא המדיניות הכלכלית של הממשלה. ב-2018 הוא מונה לחבר הנהלת המועצה האקדמית של מכון המחקר של הסתדרות העובדים הכללית החדשה, תפקיד בו כיהן עד 2019. כיהן כנשיא האגודה הישראלית לכלכלה.

 חיים אישיים 
יוסי זעירא מתגורר בירושלים בשכונת בית הכרם. הוא נשוי לענת זעירא פרופסור בבית הספר לעבודה סוציאלית באוניברסיטה העברית. לזוג שתי בנות ונכדים.

פרסומים נבחרים
 יוסף זעירא, כלכלת ישראל, עורכים יהודה מלצר ומולי מלצר, תל אביב: ספרי עליית הגג, 2018.

קישורים חיצוניים

 יוסי זעירא, אתר אישי
  פרופ' יוסי זעירא מקרו כלכלי, בפודקאסט "גיקונומי", 29 במאי 2017

מאמריו
 על הקשר בין אי-שוויון לצמיחה כלכלית 
השפעת אי השוויון על הצמיחה הכלכלית, התוכנית לכלכלה וחברה, מכון ון ליר
 המחאה החברתית וכלכלת ישראל
  מחזוריות המדיניות הפיסקאלית בישראל (עם פרופ' מישל סטרבצ'ינסקי)
 הטור של יוסי זעירא באתר כלכליסט
 יוסף זעירא 2013, "המחאה החברתית וכלכלת ישראל". מתוך כתבי משפט (ה), עמ' 213–224.
 "כלכלת ישראל" – הרצאה מצולמת של פרופסור יוסף זעירא באוניברסיטת תל אביב מאת סטודיו האנה בי
 לשם שינוי, תלם 3


הערות שוליים

קטגוריה:כלכלנים ישראלים
קטגוריה:חיילי חיל התותחנים
קטגוריה:רבי-סרנים בצה"ל
קטגוריה:בעלי תואר דוקטור מהאוניברסיטה העברית בירושלים
קטגוריה:סגל האוניברסיטה העברית בירושלים: כלכלה
קטגוריה:נשיאי האגודה הישראלית לכלכלה
קטגוריה:ירושלים: אישים
קטגוריה:ישראלים שנולדו ב-1950